Morten Bødskov (S), 2012-11-08:
Tak for det, formand.
Som også ordføreren for forslagsstillerne var inde på, er det jo rigtigt, at regeringen har indgået en politisk aftale med Venstre og De Konservative om en ny offentlighedslov, som skal afløse den nugældende offentlighedslov, som er helt tilbage fra 1985.
Aftalen blev indgået den 3. oktober i år.
Offentlighedsloven er en vigtig lov.
Med aftalen er mere end to tredjedele af mandaterne i Folketinget enige om, at vi skal have en ny offentlighedslov.
Det er vi fra regeringens side selvsagt meget glade for, og det viser, at regeringen søger det brede samarbejde i Folketinget.
Der er med aftalen fundet en rigtig god balance mellem på den ene side princippet om åbenhed i den offentlige forvaltning og på den anden side de hensyn, der kan føre til, at der i visse tilfælde ikke gives aktindsigt.
Det følger af aftalen om det kommende lovforslag, at det vil være baseret på lovudkastet i Offentlighedskommissionens betænkning fra 2009.
Offentlighedskommissionen havde daværende ombudsmand for Folketinget, Hans Gammeltoft Hansen, som formand.
Kommissionen var bredt sammensat med repræsentanter for både det offentlige, universiteterne og andre undervisningsinstitutioner og pressen.
Alle synspunkter for og imod aktindsigt er blevet vendt og drejet under kommissionens arbejde.
Resultatet af disse overvejelser er blevet en betænkning i to bind på hele 1.216 sider.
Det er værd at bemærke, at der er enighed blandt alle kommissionens medlemmer – herunder pressens og det offentliges repræsentanter – om langt hovedparten af de anbefalinger, som kommissionen er kommet med.
Det er dette grundige og kyndige arbejde, som regeringen vil basere sit lovudkast på.
I den politiske aftale er det centrale punkt, at den meget omtalte regel om såkaldt ministerbetjening i Offentlighedskommissionens lovudkast skal præciseres, så det gøres endnu klarere, i hvilke tilfælde denne undtagelsesregel kan anvendes.
Der har været en debat om ministerbetjeningsreglen i det tidligere fremsatte lovforslag.
Som en konsekvens af aftalen om begrebet ministerbetjening vil det ikke blive anvendt i det kommende lovforslag.
Formålet er som nævnt, at betingelserne for at undtage dokumenter præciseres, men samtidig er reglen nødvendig for at sikre fortrolighed med hensyn til embedsmændenes betjening af ministeren.
Med præciseringen tydeliggøres det, at hensigten er, at bestemmelsen skal fortolkes og anvendes restriktivt, og det vil bidrage til, at bestemmelsen ikke bliver anvendt forkert i praksis.
Jeg vil i øvrigt ikke i dag gå nærmere ind i spørgsmålet om det præcise indhold af det kommende lovforslag, som vi forventer at fremsætte for Folketinget i første halvdel af februar måned 2013.
Når arbejdet med at udforme lovforslaget er færdigt, vil det blive fremsat for Folketinget, og så siger det sig selv, at jeg selvfølgelig er parat til at svare på alle de spørgsmål, som lovforslaget måtte give anledning til.
Lad mig slutte med at fremhæve det, der er hovedindholdet i den politiske aftale.
Der indføres en ny offentlighedslov baseret på Offentlighedskommissionens betænkning.
Hvad særlig angår ministerbetjeningsreglen, foretages der i lyset af den debat, der har været, en nyaffattelse af den bestemmelse, således at betingelserne for adgang til at undtage dokumenter fra aktindsigt præciseres.
Justitsministeriet vil efter vedtagelsen af lovforslaget udstede en vejledning, der uddyber reglerne i den nye offentlighedslov.
Med aftalen er aftaleparterne blevet enige om en ny offentlighedslov, som både indeholder en modernisering og en udbygning af den gældende lovs grundlæggende princip om åbenhed og demokratisk kontrol med den offentlige forvaltning
Aftalen sikrer, at en åben og gennemsigtig offentlig forvaltning fortsat er en hjørnesten i det danske samfund, og at borgerne og medierne har bedst mulig adgang til at følge med i og dermed føre kontrol med, at alt går rigtigt til ved forvaltningens udførelse af dens opgaver.
Den politiske aftale er som sagt udtryk for et bredt samarbejde her i Folketinget, og jeg vil gerne kvittere for, at Venstre og Konservative har haft en meget konstruktiv tilgang til denne sag.
Tak for ordet.